Ponte di i Suspiri

U ponte di i Suspiri (o Ponti di i Suspiri) hè un di i ponti più celebri di Venezia. Discrizzione è storia U ponte di i Suspiri hè custruitu in petra d'Istria, in stile baroccu, è fù rializatu à l'iniziu di u XVII seculu annantu à un prugettu di l'architettu Antonio Contin, figliolu di Bernardino Contin per ordine di u doge Marinu Grimani, di u quale a stemma ci hè sculpitu. Stu ponte caratteristicu di Venezia, situatu à poca distanza da piazza San Marcu, scavalca u riu di Palazzu cullighendu incù un doppiu passaghju u Palazzu Ducale à e Prighjone Nove, u prima edifiziu à u mondu custruitu per esse ghjustu appuntu una prighjone. Servia da passaghju per i reclusi da queste prighjone à l'uffici di l'Inquisitori di Statu per esse ghjudicati. Cunnisciutu in tuttu u mondu, hè fotografiatu da i turisti pruvinenti da u mondu intrevu, da i soli dui posti da i quali hè osservevule, (più ch'è da e gondule) vene à dì da u ponte di a Canonica è da u ponte di a Paglia. L'hè statu attribuitu 'ssu nome perchè sicondu a legenda, da stu ponte si sintianu i suspiri di i cundannati, mentre eranu condutti in prighjone. Siont'è 'ssa legenda, à i tempi di a Serenissima, i prighjuneri, attravirsendu lu, suspiravanu davante à a pruspettiva di vede per l'ultima volta u mondu esternu. 'Ssa parte di a legenda parò, hè priva di fundamentu, chì da l'internu di u ponte a vista versu l'esternu hè guasi nulla. U termine suspiri vene per indicà l'ultimi rispiri ch'è i cundannati emittianu in u mondu liberu, perchè una volta cundannati in a Ripublica di i Dogi ùn si pudia vultà à daretu. Ponti di i Suspiri in u mondu Esistenu parechje strutture dinuminate ponte di i Suspiri tantu in Cambridge ch'è in Oxford, in Inghilterra. A prima appartene à u college universitariu St. John's, a siconda, chì curiusamente richjama di manera diretta u ponte di Rialto, appartene à u college Hertford. Inoltre, in u distrittu di Barranco, in Lima, (capitale di u Perù), s'ammira un "puente de los Suspiros", puntu emblematicu di stu distrittu è un di i lochi più romantichi di a cità. Ancu à New York ne esiste una copia, o, per megliu dì, una "citazione mudernizata", chì serve da culligamentu trà dui edifizii di u cumplessu di a Metropolitan Life Insurance Company Tower, un grattacelu direttamente inspiratu da u campanile di San Marcu. Imagine Note Bibliugrafia Venezia, Touring Club Talianu, Milanu 2002. Da vede dinù Antonio Contin Piomba Palazzu Ducale di Venezia Piazza San Marcu Fonte 'Ss'articulu pruvene in parte o in tutalità da l'articulu currispundente di a wikipedia in talianu.